[{"text_idx": "#000000", "text": "Blog i fyfyrwyr Prifysgol Abertawe"}, {"text_idx": "#000002", "text": "Cwrdd a\u0302\u2019n myfyrwyr sy\u2019n blogio"}, {"text_idx": "#000003", "text": "LingoMap: Pengwiniaid Chile ar streic"}, {"text_idx": "#000004", "text": "Er mai dod yma i Chile er mwyn gwella safon fy Sbaeneg nes i, dyw hyn ddim yn golygu fy mod i\u2019n astudio\u2019r iaith o lyfr bob dydd. Na, rydw i yma fel cynorthwyydd Saesneg yn y brifysgol, la Universidad Austral de Chile. Mae hyn yn golygu fy mod i\u2019n cynnal dosbarthiadau sgwrs, sy\u2019n rhoi cyfle i fyfyrwyr sy\u2019n astudio Saesneg siarad a thrafod yn Saesneg, clywed sut mae rhywun yn siarad yn rhugl, clywed acen Brydeinig ac rydw i\u2019n eu cywiro nhw a chynnig dywediadau ac idiomau iddyn nhw eu defnyddio wrth siarad. Golyga hyn hefyd fy mod i\u2019n cael profiad o ddysgu ac o brofi elfen wahanol i\u2019r arfer o fywyd Prifysgol, fel aelod o\u2019r staff!"}, {"text_idx": "#000005", "text": "Mae wedi bod yn brofiad newydd bod yn gyfrifol am ran o addysg pobl eraill, ac yn rhyfedd dysgu pobl sydd yr un oed, os nad yn hy\u0302n na fi. Buodd hefyd rhaid i fi fod ar banel arholi ar gyfer arholiadau llafar Saesneg tymor dwetha, do\u2019n i ddim yn teimlo\u2019n ddigon pwysig ar gyfer hyn!"}, {"text_idx": "#000006", "text": "Mae\u2019n hawdd gweld rhai gwahaniaethau amlwg rhwng bywyd prifysgol yma yn Chile, a\u2019r bywyd prifysgol sydd gen i no\u0302l yng Nghymru.."}, {"text_idx": "#000007", "text": "Yn gyntaf, mae\u2019r diwrnod academaidd yn cychwyn am 8 yn y bore i bawb, yn y feithrinfa, trwy\u2019r ysgol ac yn y brifysgol hyn yn oed, mae hyn hefyd yn cynnwys arholiadau! Dychmygwch chi orfod bod yn barod i berfformio eich gorau mewn prawf am 8 y bore tra\u2019i bod dal yn dywyll tu allan \u2013dim diolch!"}, {"text_idx": "#000008", "text": "Yn ail mae\u2019r system arholi yn llawer llai ffurfiol na\u2019r system rydw i wedi arfer a\u0302 hi yng Nghymry (ble mae dyddiad, amser a lleoliad eich arholiad wedi ei benderfynu fisoedd o flaenllaw). Dydw i ddim am annog y stereoteipiau sy\u2019n bodoli am Dde America, ond mae\u2019n eithaf gwir fod llawer o bethau yn cael eu gadael tan y funud olaf (yn Chile o leiaf), gan gynnwys trefnu arholiadau. Mae\u2019r myfyrwyr druan yn aml ond yn gwybod am arholiadau pwysig eu gradd rhyw ddeuddydd ynghynt, sy\u2019n gallu effeithio ar eu paratoadau a\u2019u hadolygu, mae nhw wastad yn stressed oherwydd hyn!"}, {"text_idx": "#000009", "text": "Dwi wedi pasio grwpiau o fyfyrwyr sawl gwaith yn aros yng nghoridor ein hadeilad ar fore arholiad, gan nad oes ystafell arholi wedi ei drefnu ar eu cyfer \u2013 bach o sioc i mi, wedi dod o gefndir ffurfiol a threfnus Prydain!"}, {"text_idx": "#000010", "text": "Mae\u2019r berthynas rhwng athrawon neu ddarlithwyr prifysgol a\u2019u myfyrwyr yma hefyd yn rhywbeth sydd yn wahanol iawn i Gymru. Yn y brifysgol adref dwi wedi arfer a\u0302 chynnal perthynas eithaf cyfeillgar gyda rhai athrawon pan wela i nhw yn y dosbarth neu ar y stryd, tra bod eraill yn hynod ffurfiol ac yn cadw eu pellter oddi wrthom ni fyfyrwyr ble mae modd."}, {"text_idx": "#000012", "text": "Ond y peth sydd yn eithriadol o wahanol i\u2019n harferion addysg presennol yng Nghymru yw\u2019r \u2018paros\u2019. \u2018Paro\u2019 yw\u2019r gair sy\u2019n cael ei sibrwd yn aml rhwng myfyrwyr yn y brifysgol, gair mae\u2019r athrawon yn ofni clywed, gair sy\u2019n medru dod a holl brifysgolion Chile i stop : STREIC!"}, {"text_idx": "#000013", "text": "Ces i fy mhrofiad cyntaf o \u2018paro\u2019 mis Awst dwethaf, wrth gyrraedd Chile yn barod ac yn frwdfrydig i ddechrau gweithio, ond i glywed bod y brifysgol ar ganol streic myfyrwyr, heb ddyddiad terfynol. Felly bues i yma am 6 wythnos (yn crwydro Valdivia a theithio o gwmpas yr ardal, galle streic fod lot gwaeth!) yn aros i glywed y newyddion fod y brifysgol am ail-agor, dechrau eithaf annisgwyl i\u2019m blwyddyn yn Chile!"}, {"text_idx": "#000014", "text": "Des i ddysgu fod streic yn ddigwyddiad arferol yma, mewn prifysgolion a hyd yn oed mewn ysgolion uwchradd weithiau, ac yn medru para misoedd ar fisoedd. Gan amlaf byddan nhw\u2019n dechrau gyda chyfres o \u2018marchas\u2019 (gorymdeithiau) trwy\u2019r ddinas, gyda myfyrwyr yn gweiddi, canu, dawnsio, bwrw drymiau a chanu cyrn wrth chwifio baneri a phlaciau i dynnu sylw at y problemau sy\u2019n eu hwynebu. Mae\u2019r rhan yma o\u2019r streic yn medru ymddangos yn llawer o hwyl a\u2019r myfyrwyr gan amlaf yn mwynhau peidio gorfod mynd i ddosbarthiadau am ddiwrnod.. ond rai oriau yn ddiweddarach mae\u2019r dathlu yn aml yn troi\u2019n chwerw, wrth i\u2019r \u2018carabineros\u2019 (heddlu milwrol Chile) geisio rhoi trefn ar y ddinas eto, er mwyn i\u2019r traffig fedru llifo dros y bont sy\u2019n cysylltu dwy ran Valdivia."}, {"text_idx": "#000015", "text": "Yn anffodus dyma ble mae\u2019r taflu cerrig yn dechrau, a\u2019r awyrgylch yn troi\u2019n fygythiol. Er nid dyma fwriad y rhan fwyaf o fyfyrwyr wrth ymuno a\u0302\u2019r streic, gall ond llond llaw o fyfyrwyr droi\u2019r sefyllfa\u2019n un peryglus. Gyda hyn mae\u2019r \u2018carabineros\u2019 yn ymateb gyda chanonau dw\u0302r pwerus a \u2018gases lacrimo\u0301genos\u2019 (nwy dagrau) sy\u2019n hongian yn drwm yn yr awyr ac yn achosi i bawb besychu a\u2019u llygaid a\u2019u trwynau i redeg, gan dawelu\u2019r sefyllfa. Dydw i ddim yn cofio sawl gwaith i mi gyrraedd y dosbarth i ddechrau dysgu gyda llygaid coch wedi cerdded heibio safle protest, a theimlo\u2019r nwyon yn cosi fy nhrwyn a ngwddw wrth i mi gerdded mewn camgymeriad drwy\u2019r nwyon, poenus!"}, {"text_idx": "#000016", "text": "Cynhaliwyd un o streiciau mwyaf trawiadol Chile yn 2006, am dri mis, gan fyfyrwyr ysgol uwchradd. Caiff ei nabod fel \u2018La Revolucio\u0301n de los Pingu\u0308inos\u2019 (chwildro\u2019r pengwiniaid) gan i 790,000 0 fyfyrwyr orymdeithio yn eu gwisgoedd ysgol du a gwyn dros y wlad, oedd yn gwneud iddyn nhw edrych fel criwiau enfawr o bengwiniaid! Fe dynnodd y chwildro sylw\u2019r byd i gyd at Chile, gan achosi i\u2019r llywodraeth wneud newidiadau mawr i addysg yma. Mae gan bawb yn Chile atgofion a\u2019i stori ei hun am streic 2006."}, {"text_idx": "#000017", "text": "Mae\u2019r streiciau yma i gyd yn dechrau gan fod y myfyrwyr am weld newidiadau i\u2019r system addysg a hawliau myfyrwyr, megis ffioedd prifysgol rhatach ac addysg o safon uwch a thecach ym mhob rhan o\u2019r wlad. Mae\u2019n anhygoel i mi fod rhaid i\u2019r myfyrwyr ddangos eu rhwystredigaethau yn y fath ffordd er mwyn gweld newidiadau i\u2019r system."}, {"text_idx": "#000018", "text": "Mae\u2019r digwyddiadau rydw i wedi eu gweld dros y flwyddyn yn gwneud i mi edmygu dewrder a pharodrwydd myfyrwyr yma, sy\u2019n ceisio newid eu gwlad am y gorau, ond yn ogystal a\u0302 hyn yn gwneud i mi werthfawrogu mor syml a saff mae bywyd yng Nghymru ar y cyfan, a\u2019r hawliau sydd gyda ni sy\u2019n ein caniata\u0301u i leisio ein barn heb orfod gwynebu trais na niwed."}, {"text_idx": "#000019", "text": "\u2190 (English) Food for thought: What to eat to help with revision\n(English) LingoMap: Travel and Transport \u2192"}, {"text_idx": "#000020", "text": "(English) Faith, football and flamenco in Huelva! (LingoMap)"}, {"text_idx": "#000021", "text": "Final thoughts before leaving Canada"}, {"text_idx": "#000022", "text": "Rhaid bod wedi mewngofnodi i gofnodi sylw."}]